കരിപ്പൂരിനെ റാഞ്ചും ഒപ്പം കോടികളും മറ്റൊരു വിമാനത്താവളങ്ങള്ക്കും ഇല്ലാത്തൊരു പ്രത്യേകതയുണ്ട് കരിപ്പൂരിന്. ജനങ്ങള് പിരിവെടുത്ത് ചിറക് നല്കിയ വിമാനത്താവളമാണിത്. ഒരുപക്ഷെ രാജ്യത്ത് തന്നെ ഇത്തരത്തിലൊരു വിമാനത്താവളമുണ്ടാവില്ല. ഇതുതന്നെയാണ് കരിപ്പൂരിന്റെ ഏതൊരു സ്പന്ദനവും നാടിന്റേത് കൂടിയാക്കുന്നത്. എണ്പതുകളിലാണ് മലബാറില് നിന്ന് ഗള്ഫിലേക്കുള്ള പ്രവാസ ഒഴുക്കിന് വേഗം കൂടിയത്. ജീവിതം കരുപിടിപ്പിക്കാന് മരുപ്പച്ച തേടുന്നവര്ക്ക് വിമാനം കയറാനായി അന്യസംസ്ഥാനങ്ങളെ വരെ ആശ്രയിക്കേണ്ടി വന്നു. കോഴിക്കോട് കേന്ദ്രീകരിച്ച് ഒരു വിമാനത്താവളമെന്ന നിരന്തര ആവശ്യം പല കാരണങ്ങളാല് മുന്നോട്ടുനീങ്ങിയില്ല. ഏറെ നാളത്തെ പരിശ്രമങ്ങള്ക്കൊടുവില് ഭൂമിയും കെട്ടിടമടക്കമുള്ള മറ്റ് സൗകര്യങ്ങളും ഉയര്ന്നു. തുടര്വികസനത്തിന് പണമില്ലാതായതോടെ കരിപ്പൂരിന്റെ പ്രതീക്ഷകളുടെ ചിറകറ്റു പോവുമോയെന്ന ആശങ്കയിലായി ഏവരും. 1990കളില് ഗള്ഫ് മലയാളികള് കരിപ്പൂര് വിമാനത്താവളത്തിന്റെ വികസനത്തില് സുപ്രധാനമായ പങ്കാണ് വഹിച്ചത്. വിമാനത്താവളത്തിന്റെ വികസനത്തിന് പണമില്ലെന്ന് പറഞ്ഞ് കേന്ദ്ര സര്ക്കാര് കൈമലര്ത്തിയപ്പോള് പ്രവാസികള് പിരിവെടുത്താണ് പണം സ്വരൂപിച്ച് നല്കിയത്. ഇതിനൊപ്പം നാടും നാട്ടുകാരും കൂടെ നിന്നു. വിമാനത്താവള വികസനത്തിന്റെ പേരില് പലവട്ടം ഭൂമി ഏറ്റെടുത്തപ്പോഴും പ്രതിഷേധങ്ങള് കൂടാതെ പ്രദേശവാസികള് സഹകരിച്ചതും കരിപ്പൂരിനോടുള്ള ഈ ആത്മബന്ധം കൊണ്ടായിരുന്നു. ആസ്തികള് വിറ്റ് വരുമാനം വര്ദ്ധിപ്പിക്കാനുള്ള കേന്ദ്ര സര്ക്കാരിന്റെ പദ്ധതിയില് കോഴിക്കോട് വിമാനത്താവളവും ഉള്പ്പെട്ടതോടെ കരിപ്പൂരിനെ സ്നേഹിക്കുന്നവര് കടുത്ത ആശങ്കയിലാണ്. ചോരയും നീരും നല്കി വളര്ത്തിയ വിമാനത്താവളം സ്വകാര്യ കമ്ബനികളുടെ കൈകളിലേക്ക് പോവുന്നതാണ് ആശങ്കപ്പെടുത്തുന്നത്. ഇനിയില്ല പൊതുമേഖലയില് പൊതുമേഖലയിലുള്ള കേരളത്തിലെ ഏക വിമാനത്താവളമാണ് കോഴിക്കോട് വിമാനത്താവളം. തിരുവനന്തപുരം വിമാനത്താവളം അടുത്തിടെ അദാനി ഗ്രൂപ്പിന് കൈമാറിയിരുന്നു. നെടുമ്ബാശ്ശേരിയും കണ്ണൂരും സ്വകാര്യ പങ്കാളിത്തത്തോടെയാണ് പ്രവര്ത്തിക്കുന്നത്. നിലവിലെ കേന്ദ്ര സര്ക്കാരിന്റെ നയം നടപ്പായാല് 2023ല് കോഴിക്കോട് വിമാനത്താവളം സ്വകാര്യ ഏജന്സിക്ക് കൈമാറപ്പെടും. ഇതോടെ കേരളത്തില് പൂര്ണമായും പൊതുമേഖലാ ഉടമസ്ഥതയിലുള്ള വിമാനത്താവളങ്ങള് തന്നെ ഇല്ലാതാവും. വര്ഷം 120 കോടി രൂപയാണ് കോഴിക്കോട് വിമാനത്താവളത്തിന്റെ ലാഭം. കോഴിക്കോട് വിമാനത്താവളം സ്വകാര്യവത്കരിക്കാനുള്ള നീക്കം നേരത്തെതന്നെ തുടങ്ങിയിരുന്നു. ഇതിനെതിരെ കക്ഷിരാഷ്ട്രീയ വ്യത്യാസമില്ലാതെ വലിയ പ്രക്ഷോഭങ്ങളാണ് അരങ്ങേറിയിരുന്നത്. തിരുവനന്തപുരത്തിനൊപ്പം കോഴിക്കോടും സ്വകാര്യവത്കരണത്തിലേക്ക് നീങ്ങുമെന്ന ആശങ്കളാണ് യാഥാര്ത്ഥ്യമാവാന് പോവുന്നത്. വിമാനത്താവളത്തിന് ഭൂമി ഏറ്റെടുക്കുന്നതുമായി ബന്ധപ്പെട്ട പ്രവര്ത്തനങ്ങള് ഒരുവശത്ത് പുരോഗമിക്കുമ്ബോഴാണ് സ്വകാര്യവത്കരണവുമായി കേന്ദ്ര സര്ക്കാര് മുന്നോട്ടുപോവുന്നത്. പൊതുമേഖലാ വിമാനത്താവളമെന്ന വികാരം കൂടിയാണ് ഭൂമി ഏറ്റെടുക്കലിനെതിരെ അടുത്ത കാലത്ത് ഉയര്ന്ന പ്രതിഷേധങ്ങളെ പലപ്പോഴും തണുപ്പിച്ചിരുന്നത്. ന്യായമായ വില നല്കിയാല് ഭൂമി വിട്ടുനല്കാന് ഒരുക്കമാണെന്ന നിലപാടിലേക്ക് പ്രദേശവാസികളില് 90 ശതമാനം പേരും എത്തിച്ചേര്ന്നതും ഇതിനാല്ത്തന്നെ. പ്രവാസി പണത്തില് പച്ചപിടിച്ച നാടും ഇതുവഴി കരിപ്പൂരിനോടുള്ള വികാരവും ഇതിനൊപ്പം നാടിന്റെ വികസനത്തിന് തുരങ്കം വെച്ചവരെന്ന പഴി കേള്ക്കരുതെന്ന നിര്ബന്ധ ബുദ്ധിയും കൂടിയുണ്ട് ഈ തീരുമാനങ്ങള്ക്ക് പിന്നില്. സ്വകാര്യ കമ്ബനികളുടെ ലാഭത്തിനായി ജനിച്ച നാടും വീടും വിട്ടുപോവണമോയെന്ന് ഇവര് ചോദിച്ചാല് എന്ത് ഉത്തരമേകുമെന്ന ആശങ്കയാണ് കരിപ്പൂരിന്റെ വികസനം സ്വപ്നം കാണുന്നവരുടെ മനസില് ഇപ്പോള് ഉയരുന്നത്. അടിയന്തര വികസന പ്രവര്ത്തനങ്ങള്ക്കായി 152 ഏക്കര് കൂടി ഏറ്റെടുക്കാനുള്ള തീരുമാനവുമായി സംസ്ഥാന സര്ക്കാര് മുന്നോട്ടുപോവുന്നതിനിടെയാണ് കേന്ദ്രത്തിന്റെ പുതിയ സ്വകാര്യവത്കരണ നയം പുറത്തുവന്നത്. റണ്വേ വികസനം, വിമാനങ്ങള് പാര്ക്ക് ചെയ്യാനുള്ള ഏപ്രണ് വികസനം എന്നിവയ്ക്ക് വേണ്ടിയാണ് ഭൂമിയേറ്റെടുക്കുന്നത്. വലിയ വിമാനങ്ങള്ക്ക് സര്വീസ് നടത്താന് ഭൂമി ഏറ്റെടുക്കല് പൂര്ത്തിയാക്കേണ്ടതുണ്ട്. ഭൂമിയേറ്റെടുക്കല് വേഗത്തില് പൂര്ത്തിയാക്കാമെന്ന് സംസ്ഥാന സര്ക്കാര് അറിയിച്ചിട്ടും എയര്പോര്ട്ട് അതോറിറ്റി പ്രതികരിച്ചിട്ടില്ല. വിമാനത്താവളം സ്വകാര്യവത്ക രിക്കുകയായതിനാല് വികസന പ്രവര്ത്തനങ്ങള്ക്ക് ഇനി കൂടുതല് തുക ചെലവഴിക്കാന് എയര്പോര്ട്ട് അതോറിറ്റിയും ആഗ്രഹിക്കുന്നില്ല. പ്രവാസികള് തന്നെ ശക്തി സംസ്ഥാനത്ത് ഏറ്റവും കൂടുതല് പ്രവാസികള് ആശ്രയിക്കുന്ന വിമാനത്താവളമാണ് കരിപ്പൂര്. ഒരുവര്ഷത്തിനിടെ 4.59 ലക്ഷം പേരാണ് കരിപ്പൂര് വഴി യാത്ര ചെയ്തത്. വിമാനാപകടത്തിന് പിന്നാലെ വലിയ വിമാനങ്ങളുടെ സര്വീസ് നിറുത്തിയിരുന്നു. നിലവില് ചെറിയ, ഇടത്തരം വിമാനങ്ങളാണ് ഇവിടെ സര്വീസ് നടത്തുന്നത്. കൊവിഡ്കാല പ്രതിസന്ധിയിലും വലിയ പരിക്കില്ലാതെ കരിപ്പൂര് വിമാനത്താവളം പിടിച്ചുനിന്നു. പ്രതികൂല സാഹചര്യങ്ങളിലും കരിപ്പൂരിന് താങ്ങായത് പ്രവാസികളാണ്. നെടുമ്ബാശ്ശേരി, കണ്ണൂര് വിമാനത്താവളങ്ങളേക്കാള് ടിക്കറ്റ് നിരക്ക് കരിപ്പൂരില് അല്പം കൂടുതലാണെങ്കിലും കരിപ്പൂരില് നിന്ന് വിമാനം കയറാനാണ് പ്രവാസികള്ക്ക് ഇഷ്ടം. നാടിനെ ഒന്നടങ്കം കണ്ണീരിലാഴ് ത്തിയ വിമാനാപകട ദുരന്തത്തിന് ശേഷവും കരിപ്പൂരിനെ പ്രവാസി യാത്രക്കാര് കൈയൊഴിഞ്ഞില്ല. കോഴിക്കോട്, വയനാട്, മലപ്പുറം, പാലക്കാട് ജില്ലകളില് നിന്നുള്ളവരാണ് കൂടുതലായും കരിപ്പൂരിനെ ആശ്രയിക്കുന്നത്. നേരത്തെ കാസര്ക്കോട്, കണ്ണൂര് ജില്ലക്കാരും കരിപ്പൂരിനെ ആശ്രിച്ചിരുന്നെങ്കില് കണ്ണൂര് വിമാനത്താവളത്തിന്റെ വരവോടെ ഇതില് ചെറിയ കുറവുണ്ടായിട്ടുണ്ട്. ഇങ്ങനെയെങ്കിലും പ്രവാസി യാത്രക്കാരുടെ എണ്ണത്തില് കരിപ്പൂരിനെ വെല്ലാന് ഇതുവരെ മറ്റ് വിമാനത്താവളങ്ങള്ക്കായിട്ടില്ല. ഈ സാദ്ധ്യത പ്രയോജനപ്പെടുത്തിയാല് തന്നെ കരിപ്പൂരിന് ലാഭത്തിലേക്ക് കുതിക്കാനാവും. സ്വകാര്യ കമ്ബനികള് കണ്ണുവയ്ക്കുന്നതും ഇതില് തന്നെയാണ്.